સુરેન્દ્રનગરની સી. યુ. મેડીકલ કોલેજમાં ટી. બી. હોસ્પિટલના ગાયનેક વિભાગ પાછળ ઓર્થોપેડીક વિભાગ આવેલો છે. આ વિભાગના ત્રીજા માળે ઓપરેશન થીયેટરમાં ગુરૂવારે સાંજના ૬.૦૦ કલાક આસપાસ અચાનક આગ ભભૂકી ઉઠી હતી. હોસ્પિટલમાં રહેલ ફાયર ઇકવીપમેન્ટના સાધનો થકી આગને કાબૂમાં તો લેવાય હતી. પરંતુ ધુમાડાના ગોટે ગોટા નીકળતા તાત્કાલીક પાલીકાના ફાયર વિભાગને જાણ કરાઇ હતી. ત્રીજા માળની પાછળની બારી સુધી ફાયર ફાયટર પહોંચી શકે તેમ ન હોવાથી અનેક મથામણો બાદ ઉપરથી જ પાણીનો મારો ચલાવીને ઓપરેશન થીયેટર સુધી પહોંચી શકાયુ હતુ. જ્યારે આગ શોકસર્કિટના કારણે લાગી હોવાનું પ્રાથમિક અનુમાન બહાર આવ્યુ હતુ. દોઢેક કલાકની જહેમત બાદ ફાયર વિભાગે ૧૦ હજાર લીટરથી વધુ પાણીનો મારો ચલાવી પરિસ્થિતિને કાબૂમાં લીધી હતી.ઓપરેશન થીયેટરમાં કોઇ દર્દી કે સ્ટાફ ન હોવાથી કોઇ જાનહાની ન થતા હોસ્પિટલના સત્તાવાળાઓને રાહત થઇ હતી. પરંતુ આ બનાવમાં સી. યુ. મેડીકલ હોસ્પિટલમાં આશરે ૧ કરોડનું નુકસાન થયાનું બહાર આવ્યુ છે. આ અંગે સી. યુ. શાહ હોસ્પિટલના હેડ બબલાણીભાઈએ જણાવ્યું કે, આ આગમાં ઓ.ટી.ના તમામ સાધનો બળીને ખાક થઈ ગયા છે. જેમાં મોડીલર ઓટી ઝીરો રેટનું આઈ.એસ.નો રૂપિયા ૪૫ લાખનું બળી ગયું છે. આ ઉપરાંત આ આગમાં હોસ્પિટલને આશરે ૧ કરોડનું નુકસાન થયાનો અંદાજ લગાવવામાં આવ્યો છે.